
A B92 kvantumos kulcselosztási protokoll vizsgálata zajos környezetben

Az utóbbi néhány évtizedet szokás második kvantumos forradalomnak hívni, mert felismerte
az emberiség a kvantummechanika alkalmazásának egy új mérnöki lehetőségét. Ezt az új
tudományágat összefoglalóan kvantum-számítástechnikának hívjuk. TDK kutatásunk is ebbe a
témakörbe esik, a B92 kulcselosztási protokollt vizsgáltuk.
Első körben elvégeztünk egy kb. 3 hónapos szakkört, így elsajátítva a kvantummechanika
alapjait fotonpolarizáción keresztül. Ezt követően önállóan utánajártunk és megértettük a
titkosítási eljárásokat, így eljutva a B92 protokoll megismeréséhez, mely kézenfekvő hiszen ez
az eljárás az általunk ismert fotonok polarizációs állapotait használja fel.
Kutatási projektünk eredményeképpen szimulációs környezetet fejlesztettünk Python
programozási nyelven a B92 protokoll vizsgálatához. A programozás során elemeztük két
kommunikáló fél, Anna és Béla kommunikációját zajtalan, illetve zajos környezetben is. A zajt
a közvetítőközeg fotonok állapotára gyakorolt hatásaként építettük be, amely kis mértékben
megváltoztatja a kvantumbiteket reprezentáló fotonok állapotát, így Béla mérési
valószínűségeit is. Vizsgáltuk, hogy egy harmadik, külső, támadó fél (Éva) hogyan zavarja meg
Anna és Béla kommunikációját azzal, hogy mérési beavatkozásával megváltoztatja a fotonok
(kvantumbitek) állapotát. Éva támadását zajmentes és zajos környezetben is vizsgáltuk.
Megnéztük, hogy mennyi az optimális kvantumbit-szám, amelyet Annának és Bélának érdemes
ellenőrizni annak érdekében, hogy Éva támadásáról megbizonyosodjanak.



